โบรกฯ แนะ “สะสม” INTUCHปันผลสูง-ไม่หวั่นเหตุการณ์ระเบิด
บล.เมย์แบงก์ กิมเอ็ง (ประเทศไทย) แนะนำ “สะสม” INTUCH ราคาเหมาะสม 105 บาท
18 ส.ค. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (18 ส.ค.) ว่ากลยุทธ์การลงทุนวันนี้ แนะนำ “สะสม” บริษัท อินทัช โฮลดิ้งส์ จำกัด (มหาชน) หรือ INTUCH ราคาเหมาะสม 105 บาท
โดยประเมินว่าปัจจัยลบจากเหตุระเบิดบริเวณสี่แยกราชประสงค์วานนี้ช่วงเย็นจะส่งผลให้หุ้น Defensive เป็นที่พักเงินได้ดีในระยะสั้น โดยเฉพาะอย่างยิ่งหุ้นที่ให้ผลตอบแทนจากเงินปันผลในระดับสูง ทั้งนี้คาดว่าหุ้นกลุ่มสื่อสารจะไม่ได้รับผลกระทบเชิงลบอย่างมีนัยสำคัญจากเหตุการณ์ดังกล่าว และมีประเด็นบวกรออยู่คือการประมูล 4G ในวันที่ 11 พ.ย. 58
ขณะที่ INTUCH จะขึ้น XD เงินปันผลครึ่งปีแรกปี 58 หุ้นละ 2.40 บาทในวันที่ 24 ส.ค. 58 คิดเป็นผลตอบแทนจากเงินปันผล 2.9% อีกทั้งคาดการณ์เงินปันผลปี 2558 หุ้นละ 4.65 บาท คิดเป็นผลตอบแทนจากเงินปันผลสูงถึง 5.7%